text: 69-årig kvinde reddet ud af sit brændende hus
  06 januar 2014 kl. 17.47
  Et stråtækt hus i Klostergade i Højer udbrændte ved en heftig brand sidst på formiddagen. Husets beboer blev reddet ud og kom lettere til skade under branden.
  Den 69-årige kvinde blev tilset af en læge, og siden kørt til sygehuset til observation for røgforgiftning. Hun var meget påvirket af situationen. Det skyldes ikke mindst, at hun var bange for, at hendes hund ikke overlevede branden, noterer jv.dk.
  Ejendommen Klostergade 5 ligger mindre end 100 meter fra Højer Brandstation. Men da brandfolkene nåede frem, slog flammerne allerede gennem taget. Det stråtækte hus stod derfor ikke til at redde.
  I stedet koncentrerede brandfolkene sig om at redde nabobygningen. Her havde ilden bredt sig under taget.
  